Wenke om vir kinders grense te leer - Jou Gesin | Solidariteit WêreldJou Gesin | Solidariteit Wêreld
Tuis › Artikels › Wenke om vir kinders grense te leer
Donderdag, Desember 14th, 2017
“Grense vervul baie noodsaaklike funksies in ʼn kind se ontwikkeling,” sê Pam Gillingham, ʼn ervare maatskaplike werker en raadgewer van Johannesburg. “Van die kleuterjare af leer kinders belangrike lewenslesse, soos geduld, emosionele selfregulering en verdraagsaamheid,” gaan sy voort. Pam voeg by dat grense ʼn gevoel van veiligheid, sekuriteit en voorspelbaarheid bied – wat alles boustene vir emosionele welstand is. “Die vermoë om op ʼn later ouderdom selfstandige keuses te maak, word ook geleer deur effektiewe bepaling van grense vroeg in die lewe te ervaar,” verduidelik sy. Watter strategieë kan ouers dan gebruik om kinders te leer om grense te stel en om dit te respekteer?
“Kinders moet kinders wees, nie kammavolwassenes nie. Hulle het nog nie die psigososiale en geestelike volwassenheid wat uit lewenservaring ontwikkel om volwasse besluite te neem nie,” sê Pam. “Dit is egter ook belangrik dat kinders voel hulle word gehoor en dat hulle weet hul wense en opinies maak saak.” Pam sê gesprekke wat kinders help om hul ouers se redes vir reëls of besluite te verstaan, en as jy na jou kinders se idees luister, gee dit hulle ʼn gevoel van respek en eiewaarde. “Hierdie positiewe interaksies sal die grondslag verskaf vir samewerking,” verduidelik sy. “Streef na ʼn balans waar jy struktuur en grense binne ʼn liefdevolle, demokratiese omgewing bied,” beveel sy aan.
Leer hulle om “nee” te sê
“Om kinders te leer om nee te sê en om vroeg al selfgeldend te wees, is belangrik,” sê Pam. Dit gee kinders die vaardighede wat nodig is om hulle sê te sê en keuses te maak op grond van wat hulle wil hê – nie wat hul vriende wil hê hulle moet doen nie. As hulle kan nee sê, kan dit hulle ook help om situasies te vermy waar hulle ongemaklik voel of kan seerkry of in die moeilikheid kom. Kinders moet ook leer dat dit hulle reg is om nee te sê vir ʼn onredelike of onaanvaarbare versoek van vriende of volwassenes.
Pam verduidelik dat kleuters geneig is om nee te sê om ʼn gevoel van onafhanklikheid te vestig. “Dit is egter ook belangrik om noukeurig te luister. As “nee” op ʼn behoefte aan persoonlike ruimte dui, moet dit gerespekteer word,” sê sy. “Maar ʼn mens moet ook bepaal wanneer ouerlike beheer dit moet ignoreer – sonder om hul eiewaarde te verminder,” voeg sy by. Pam herhaal verder dat onderhandeling en kommunikasie krities is wanneer kinders leer om nee te sê.
Die voorsiening van struktuur behels die stel van perke en grense. Gee leiding, dra jou waardes oor en leer kinders hoe om op te tree. ʼn Ouer kan dit doen deur gedragstandaarde te stel, gevolge te skep vir die verbreking van reëls en die gevolge te laat geld. “Onthou, kinders dink konkreet tot op die ouderdom van 12. Daarom is strategieë soos om hulle byvoorbeeld te leer om hul speelgoed op te pas, op te ruim waar hulle gemors het en beloftes te hou praktiese maniere waarop hulle kan begin om van grense te leer,” sê Pam.
“Dit is belangrik dat ouers roetines bepaal en konsekwent bly,” sê Pam. Konsekwente etenstye, bad- en bedtye, skerm- en TV-tyd, spesifieke huiswerktyd en hoeveel en hoe dikwels lekkers of lekkernye toegelaat word, is alle maniere om vir kinders grense te leer,” verduidelik sy.
Konsekwentheid leer kinders wat aanvaarbaar is; dit help om hul geloofstelsel te vorm en gee hulle die oortuiging om op te staan vir wat hulle glo en hul eie grense vas te stel. Pam glo konsekwentheid met dissipline is belangrik en dit is noodsaaklik om deur te druk met jou verwagtinge en gevolge.
Verskuif die grense
Onthou, grense is dinamies en verander soos kinders ouer word. Dit is dus belangrik om grense aan te pas by jou kind se begrip, behoeftes en vlak van volwassenheid. Van babas se toenemende koördinasie en begrip van ruimtelike verhoudings tot die bewuswording van ander en van hoe die wêreld werk, vereis elke ouderdomsgroep verskillende grense en verwagtings wat by hulle ontwikkeling pas.